บัวหลวงชูกองทุนผสมเด่นปีนี้
บีแอ็คทีฟ3เดือนกำไร17% ไทยพาณิชย์ทริกเกอร์เข้าเป้า
24 ก.พ. 2555

บีแอ็คทีฟ3เดือนกำไร17% ไทยพาณิชย์ทริกเกอร์เข้าเป้า
บัวหลวง ชี้เงินต่างประเทศหนุนหุ้นพุ่ง 11% ทำคนลังเลลุยต่อ ชูกองทุนผสมตอบโจทย์ปีนี้ “บีแอ็คทีฟ” 3 เดือนกำไร 17%
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง กล่าวว่า หลังจากดัชนีหุ้นไทยปรับตัวขึ้นต่อเนื่อง จากสิ้นปีก่อน 11.22% ด้วยแรงซื้อของต่างประเทศเป็นหลัก ทำให้นักลงทุนกังวลที่จะเข้าลงทุนต่อ จึงแนะนำกองทุนรวมแบบผสม ซึ่งตอบโจทย์การลงทุนในปีนี้ได้ เนื่องจากผู้จัดการกองทุนสามารถปรับสัดส่วนการลงทุนระหว่างตราสารทุนและตราสารหนี้ได้สอดคล้องกับภาวะ
นางวรวรรณ ธาราภูมิ ประธานเจ้าหน้าที่บริหาร บลจ.บัวหลวง กล่าวว่า ผลตอบแทนย้อนหลังของกองทุนแบบผสมของอุตสาหกรรมกองทุนรวมที่ผ่านมาอยู่ในระดับที่น่าพอใจและมีหลายนโยบายให้เลือก กองทุนที่มีนโยบายเปิดรับความเสี่ยงได้มาก ผลตอบแทนก็ควรจะมากกว่ากองทุนที่เปิดรับความเสี่ยงได้น้อย
สำหรับกองทุนรวมผสมของ บลจ.บัวหลวง ได้แก่ กองทุนเปิดบีแอ็คทีฟและกองทุนเปิดบัวหลวงเฟล็กซิเบิ้ลเพื่อการเลี้ยงชีพ มีความเสี่ยงสูง เพราะผู้จัดการกองทุนสามารถปรับสัดส่วนการลงทุนในหุ้นได้โดยไม่จำกัดสัดส่วนที่ลงทุนในหุ้น ซึ่ง ณ วันที่ 27 ม.ค. 2555 ให้ผลตอบแทนย้อนหลัง 1 ปี ประมาณ 18.23% และ 21.90% ตามลำดับ 
ด้านกองทุนเปิดบัวหลวงหุ้น 25% เพื่อการเลี้ยงชีพ ซึ่งเสี่ยงน้อยกว่า เพราะลงทุนในหุ้นได้ไม่เกิน 25% ให้ผลตอบแทนย้อนหลัง 1 ปี ที่ 9.08% 
“กองทุนบีแอ็คทีฟลงทุนได้ทั้งหุ้นและตราสารหนี้โดยไม่จำกัดสัดส่วนการลงทุน ซึ่งมุ่งหาผลตอบแทนจากการลงทุนในระยะสั้นและระยะกลาง จึงอาจซื้อขายหุ้นบ่อยครั้งกว่ากองทุนอื่นที่มองระยะยาวได้ ความเสี่ยงจึงมากกว่ากองผสมอื่นๆ น่าจะเหมาะกับผู้ที่ชอบเล่นช่วงสั้น” นายพีรพงศ์ จิระเสวีจินดา รองกรรมการผู้จัดการ กลุ่มจัดการกองทุน บลจ.บัวหลวง กล่าว 
ทั้งนี้ พอร์ตลงทุนของกองทุนบีแอ็คทีฟ ณ วันที่ 27 ม.ค. 2555 ลงทุนหุ้นประมาณ 91.95% มีผลตอบแทนย้อนหลัง 3 เดือนอยู่ที่ 17.6% ย้อนหลัง 1 ปีอยู่ที่ 18.23%
ด้านนางโชติกา สวนานนท์ กรรมการผู้อำนวยการ บลจ.ไทยพาณิชย์ กล่าวว่า กองทุนเปิดไทยพาณิชย์ ทริกเกอร์ 10% ฟันด์ 1 (SCBTG10-1) ได้รับผลตอบแทนตามเป้าหมายที่ตั้งไว้ 10% ในวันที่ 22 ก.พ. 2555 มูลค่าหน่วยลงทุนของกองทุนประมาณ 11.1178บาท/หน่วย เป็นไปตามเงื่อนไขเลิกกองทุนก่อนครบกำหนดอายุโครงการ กองทุนจะรับซื้อคืนหน่วยลงทุนอัตโนมัติให้แก่ผู้ถือหน่วยในวันที่ 27 ก.พ.นี้